Document ID: 31988R1646

*****
ΚΑΝΟΝΙΣΜΟΣ (ΕΟΚ) αριθ. 1646/88 ΤΗΣ ΕΠΙΤΡΟΠΗΣ
της 13ης Ιουνίου 1988
για την τροποποίηση του κανονισμού (ΕΟΚ) αριθ. 2409/86 για την πώληση βουτύρου παρεμβάσεως που προορίζεται κυρίως για την ενσωμάτωση στις σύνθετες ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 για τον καθορισμό των γενικών κανόνων που ρυθμίζουν τα μέτρα παρεμβάσεως στην αγορά του βουτύρου και της κρέμας γάλακτος (1), όπως τροποποιήθηκε τελευταία από τον κανονισμό (ΕΟΚ) αριθ. 842/88 (2), και ιδίως το άρθρο 7α,
Εκτιμώντας:
ότι είναι σκόπιμο, για να είναι δυνατόν να ελεγχθεί καλύτερα ποσότητα βουτύρου που εξέρχεται από τα αποθέματα, στα πλαίσια του καθεστώτος που προβλέπεται από τον κανονισμό (ΕΟΚ) αριθ. 2409/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1549/88 (4), να ανασταλεί η δυνατότητα πωλήσεως του βουτύρου από το απόθεμα σε καθορισμένη τιμή που αναφέρεται στον τίτλο VII του εν λόγω κανονισμού και για τον ίδιο λόγο να μειωθεί η προθεσμία που προβλέπεται για την ανάληψη του βουτύρου στα πλαίσια του διαγωνισμού·
ότι από το άρθρο 4 παράγραφος 1 του κανονισμού (ΕΟΚ) αριθ. 1883/78 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 2095/87 (6), οι δαπάνες που προκύπτουν από τον κανονισμό αυτό αναλαμβάνονται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων· ότι η τροποποίηση που θα επέλθει στο καθεστώς χρηματοδοτήσεως της κοινής αγροτικής πολιτικής (ΚΑΠ), μετά από το Ευρωπαϊκό Συμβούλιο της 11ης και 12ης Φεβρουαρίου 1988, δεν επιτρέπει να ληφθούν υπόψη, για το οικονομικό έτος 1988, οι δαπάνες που έγιναν μετά τις 16 Σεπτεμβρίου 1988· ότι, εκ του λόγου αυτού, οι υλικές εργασίες αφαιρέσεως από το απόθεμα πρέπει να γίνουν πριν από την ημερομηνία αυτή· ότι θα πρέπει συνεπώς να προβλεφθεί ότι οι εργασίες αναλήψεως του βουτύρου στα πλαίσια του κανοισμού (ΕΟΚ) αριθ. 2409/86 τελειώνουν την ημερομηνία αυτή·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 24 παράγραφος 2 πρώτο εδάφιο του κανονισμού (ΕΟΚ) αριθ. 2409/86 αντικαθίσταται από το ακόλουθο κείμενο:
«Ο υπερθεματιστής προβαίνει στην ανάληψη του βουτύρου που του κατακυρώθηκε εντός προθεσμίας 30 ημερών που υπολογίζεται από την ημέρα που προβλέπεται για την υποβολή των εισφορών και το αργότερο στις 15 Σεπτεμβρίου 1988. Η ανάληψη μπορεί να γίνει τμηματικά.»
Άρθρο 2
Αναστέλλεται η εφαρμογή του άρθρου 19 παράγραφος 5 δεύτερη φράση και του άρθρου 25 του κανονισμού (ΕΟΚ) αριθ. 2409/86.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από το διαγωνισμό του οποίου η προθεσμία για την υποβολή των προσφορών λήγει στις 14 Ιουνίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουνίου 1988.

Labels: 3
17
6